明州錢君倚衆樂亭
作者：王安石
朝代：宋

paragraphs: 使君幕府開東部，名高海曲人知慕。
艤船談笑政即成，洗滌山川作嘉趣。
平泉浩蕩銀河注，想見明星弄機杼。
載沙築成天上路，投虹爲橋取孤嶼。
掃除荆棘水中央，碧瓦朱甍隨指顧。
春風滿城金版舫，來看置酒新亭上。
百女吹笙綵鳳悲，一夫伐鼓靈鼉壯。
安期羨門相與遊，方丈蓬萊不更求。
酒酣忽跨鯨魚去，陳迹空令此地留。